SKRIFTLIG FORESPØRGSEL E-2302/99

af Brigitte Langenhagen (PPE-DE) til Kommissionen

(13. december 1999)

Om: Veterinærkontroller på fiskeforarbejdende virksomheder og dermed forbundne gebyrer

Er Kommissionen bekendt med, at de veterinære kontroller, der i henhold til direktiv 91/493/EØF(1) skal gennemføres i fiskeforarbejdende virksomheder, gennemføres forskelligt, for så vidt angår hyppighed og art, ikke blot i Europa som sådan, men også fra delstat til delstat i Forbundsrepublikken Tyskland?

Er den desuden bekendt med, at beregningen af gebyrerne og disses størrelse i modstrid med direktiv 96/43/EØF sker meget forskelligt, både i Europa som sådan og i de enkelte tyske delstater?

Er det i øvrigt foreneligt med direktiv 96/43/EØF(2), at fiskeindustrien i i hvert fald én delstat i Forbundsrepublikken Tyskland af de administrative, politiske og økonomiske myndigheder er blevet bevilget en reduktion af gebyrerne på 150.000 DM?

Er dette i overensstemmelse med de anførte direktiver?

(1) EFT L 268 af 24.9.1991, s. 15.

(2) EFT L 162 af 1.7.1996, s. 1.

Svar afgivet på Kommissionens vegne af David Byrne

(4. februar 2000)

I artikel 3 i Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer hedder det: For afsætning af vildtfangne fiskerivarer gælder følgende betingelser: (...) De skal underkastes sundhedskontrol i overensstemmelse med kapitel V i bilaget. I kapitel V i bilaget er det fastsat, at den kompetente myndighed indfører en kontrol- og tilsynsordning.

Endvidere er det fastsat i artikel 7, at den kompetente myndighed godkender virksomhederne efter at have sikret sig, at de opfylder kravene i dette direktiv for så vidt angår arten af deres aktiviteter.

Hvor ofte der føres tilsyn til de enkelte fiskerivarevirksomheder for at sikre, at de overholder EU-reglerne, er noget, de relevante myndigheder i medlemsstaterne afgør under hensyntagen til virksomhedens art og resultat af foregående kontrolbesøg.

Disse bestemmelser gælder for hele EU, men hvis det ærede medlem har kendskab til, at de kontrolbesøg, der gennemføres i Tyskland ikke er i overensstemmelse med Rådets direktiv 91/493/EF, vil Kommissionen gerne have forelagt disse oplysninger, således at den kan træffe de fornødne foranstaltninger.

EU-bestemmelserne om afgifter på fiskerivarer, der er omhandlet i direktiv 91/493/EØF, er fastsat i kapitel III til bilag A til Rådets direktiv 96/43/EF af 26. juni 1996 om ændring og kodifikation af direktiv 85/73/EØF med henblik på finansiering af veterinærundersøgelse og -kontrol af levende dyr og visse animalske produkter og om ændring af direktiv 90/675/EØF og 91/496/EØF.

Ifølge EU-reglerne anvendes der generelt for fiskerivarer henhørende under kapitel I i direktiv 91/493/EØF en fast sats for de landede varer (1 EUR/ton og 0,5 ECU/ton for mængder over 50 tons) og for varer, der leveres til en virksomhed, som tilvirker og/eller forarbejder sådanne varer, eller som kommer fra et fabriksskib (1 EUR/ton).

Medlemsstaterne kan dog ud fra et skøn dels nedsætte afgiftstaksten på de betingelser, der er fastsat i kapitel III, sektion 1, punkt 4, i bilag A til direktiv 85/73/EØF, dels indføre en ordning med opkrævning pr. time, der er præsteret, hvis opkrævningen af den faste takst ikke kan dække de faktiske omkostninger (jf. kapitel III, sektion 1, punkt 3, i bilag A til direktiv 85/73/EØF).

Følgende betingelser skal opfyldes, for at de faste afgiftstakster kan nedsættes. Kontrollen ved landingen skal være gjort lettere, ved at der er foretaget en klassificering i friskheds- og/eller størrelsesklasser i henhold til de gældende regler, og/eller ved at første salg foregår samlet, f.eks. i en fiskeriauktionshal eller på et engrosmarked. Kontrollen af varer i virksomhederne skal være gjort lettere, ved at tilvirkningen eller forarbejdningen foregår på samme sted som forarbejdningen eller første salg, og/eller ved at driftsbetingelserne og de garantier, der ydes ved selvkontrol, gør det muligt at reducere behovet for kontrolpersonale i en given virksomhed.

Deraf følger, at forskelle i afgiftsniveauerne ikke i sig selv er i modstrid med direktiv 85/73/EØF. Under Kommissionens inspektørers kontrolbesøg foretages også en undersøgelse af afgiftsreglerne. Hvis der konstateres uregelmæssigheder, træffer Kommissionen de fornødne foranstaltninger.

Hvis det ærede medlem ligger inde med oplysninger om tilfælde, hvor de regler, der anvendes, er i modstrid med EU-bestemmelserne, kan oplysningerne forelægges for Kommissionen, som vil iværksætte de relevante procedurer.

I artikel 5, stk. 2, første punktum, i direktiv 85/73/EØF er det fastsat, at enhver direkte eller indirekte refusion af de i dette direktiv fastsatte afgifter forbydes.

Kommissionen vil derfor rette henvendelse til de tyske myndigheder for at indhente oplysninger om en eventuel afgiftsfritagelse på 150 000 DEM, som skulle være bevilget i en tysk delstat.